Diari Oficial de la Generalitat Valenciana


Sumari del DOGV 3706, del 10-03-2000 (2000/1717)

RESOLUCIÓ d’1 de febrer de 2000, del director general d’Obres Públiques, per la qual s’acorda la publicació de la concessió administrativa atorgada a la mercantil Oremar, SA.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3706

Data del DOGV
:   10-03-2000

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2000/1717


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ d'1 de febrer de 2000, del director general d'Obres Públiques, per la qual s'acorda la publicació de la concessió administrativa atorgada a la mercantil Oremar, SA. [2000/X1717]
  
Per resolució de la Direcció General d'Obres Públiques, de 15 de novembre de 1999, es va atorgar a la mercantil Oremar, SA, una concessió administrativa per a la construcció i explotació d'un varador al port de Benicarló, d'acord amb les condicions que s'indiquen en els plecs inserits a continuació:
  
I. Condicions generals
  
Aprovat per Ordre d'1 d'agost de 1996, del conseller d'Obres Públiques, Urbanisme i Transports, i publicat en el DOGV el 16 de setembre de 1996.
  
II. Condicions particulars
  
1ª) Termini: 30 anys.
  
2ª) Cànon: 4.460.100 PTA (26.805,13 euros).
  
3ª) Usos permesos:
  
- reparació i equipament d'embarcacions
  
- atracada a moll en zona habilitada, hissat i avarada d'embarcacions mitjançant un pòrtic elevador.
  
No permesos:
  
- els que no recull l'apartat anterior
  
particularment la càrrega i la descàrrega de mercaderies i passatgers subjecta a la tarifa portuària G-3, l'estada al moll d'embarcacions que no necessiten els serveis del varador, el subministrament de combustible a embarcacions i qualsevol activitat comercial diferent de la reparació i equipament d'embarcacions
  
4ª) Delimitació de la concessió i lliurament de terrenys a l'ús públic
  
La superfície construïda a l'empara d'aquesta concessió es compon, tal com es dibuixa en el plànol núm. 3 del projecte esmentat en la prescripció tècnica 1, d'una zona d'accés públic i d'una altra d'accés privat.
  
La zona d'accés públic s'entregarà a l'administració lliure de càrregues a l'acabament de les obres. La zona d'accés privat, juntament amb l'espill d'aigua, s'atorga en concessió.
  
La superfície d'aigua adscrita a la concessió està constituïda per una franja contigua al límit de la superfície de terra de 21,5 metres d'amplària. El límit a l'est és la línia del moll de ribera i a l'oest la prolongació de la línia de tancament del moll de recer. Es detalla en el plànol annex la delimitació esmentada.
  
És obligació del concessionari el manteniment del calat en l'espill d'aigua atorgat en concessió i no podrà ser aquest inferior en 0,5 metres al que s'ha especificat en els plànols de seccions transversals del projecte presentat.
  
5ª) Utilització de l'espill d'aigua
  
La utilització de l'espill d'aigua contigu als molls es farà d'acord amb les instruccions que dicte al respecte la Direcció Tècnica del Port i, en qualsevol cas, l'atracada s'haurà de fer de costat.
  
Aquesta utilització se subjectarà a les tarifes portuàries oportunes, i concretament a la tarifa G-2 Embarcacions, la quantia de la qual serà objecte d'una bonificació del 50% (cinquanta per cent) respecte a la que seria d'aplicació per a l'atracada en molls gestionats directament per la Generalitat Valenciana.
  
6ª) Subministraments
  
Els subministraments d'aigua i electricitat es realitzaran a través de les infraestructures que amb aquesta finalitat pose a disposició la Generalitat Valenciana. Aquests subministraments estaran subjectes a les tarifes legalment establertes.
  
7ª) Fiança definitiva.
  
El titular de la concessió està obligat a constituir una fiança definitiva equivalent al 5 per 100 de l'import de les obres en la Tresoreria de la Generalitat, del compliment de la qual donarà coneixement a aquesta administració.
  
8) Fiança d'explotació
  
L'explotació es considera garantida, a l'efecte dels drets de l'administració, amb la pròpia inversió realitzada pel concessionari, per la qual cosa la quantia de la fiança d'explotació s'estableix en zero pessetes.
  
III. Prescripcions tècniques
  
1ª) Del projecte:
  
Les obres es faran d'acord amb el projecte de condicionament i equipament del port pesquer de Benicarló per al manteniment i reparació d'embarcacions pesqueres, redactat per l'enginyer de Camins senyor Rafael Llopis Arquer, l'abril de 1996.
  
Aquest projecte haurà de ser modificat en el sentit d'incloure les prescripcions que en el punt següent es reprodueixen.
  
2ª) De l'execució de les obres
  
- Es donarà compliment al tractament de les façanes de les naus projectades segons la proposta núm. 3 presentada per l'entitat sol·licitant i subscrita per l'arquitecte senyor Rafael Culla, el desembre de 1997, a fi de reduir l'impacte visual.
  
- La cara interior del moll de tancament serà antireflectidora.
  
- Es compliran les consideracions de la Capitania Marítima de Castelló, dictades el 6 d'abril de 1999 i que, a continuació, es reprodueixen:
  
1. Atés que el projecte no preveu un estudi del material que cal dragar, d'acord amb les recomanacions per a la gestió del material dragat en els ports espanyols, acordades el 6 de maig de 1994, aquest material procedent del dragatge haurà de ser utilitzat per a omplir el recinte o per ser dipositat en terra, sense que es puga abocar a la mar.
  
2. L'alçària de la balisa lluminosa definitiva no haurà de sobrepassar l'alçària del mur emergent del dic de llevant del port, a fi que la llum no puga ser vista des de fora del port, i evitar confusions amb l'abalisament d'entrada al port.
  
3. S'haurà de comunicar a aquesta Capitania Marítima el començament de les obres, per a l'emissió dels corresponents avisos a navegants.
  
3ª) Del termini d'execució de les obres
  
El termini d'execució de les obres s'estableix en dotze mesos.
  
Contra aquesta resolució, que no exhaureix la via administrativa, es pot interposar un recurs d'alçada davant del conseller d'Obres Públiques, Urbanisme i Transports, en el termini d'un mes a partir de l'endemà de la notificació d'aquesta, sense perjudici de la utilització per l'interessat de qualsevol altre recurs que considere oportú.
  
València, 1 de febrer de 2000.- El director general d'Obres Públiques: Pedro Marco Segura.